د چین ولسمشر واشنګټن ته راغی
د چین جمهور ریس شي ژين پینگ په درې ورځني سفر امریکا ته رسیدلی چې له د خپل امریکايي سیال او نورو چارواکو سره خبرې وکړي.
د چین د ولسمشر شي ژين پینگ به واشنگټن ته د سفر په وخت په چين کې د بشري حقوقو په موضوع زیاته توجه ولري. د چین د ولسمشر امریکا ته د سفر نه مخکې د امریکا ملي امنیت سلاکارې سوزن رایس د چین نه غوښتي دي چې سیاسي بندیان خوشي کړي. میرمن رایس چین ته درې سفرونه کړیدي. هغې په واشنگټن کې خبریالانو ته وویل چې هغې د خپل هر یو سفر په وخت کې په چین غږ کړیدی چې د بشري حقوقو وضیعت ته پام وکړي. هغې وویل چې د وکیلانو، ژورنالستانو او د اداري فساد په خلاف د مبارزینو د بندي کولو سره چین خپل پرمختگ او د خوشحالۍ په لاره کې په خپله خنډونه جوړوي. هغه وايي نړۍ د انټرنیټ نه گټه اخلي او چین د خپلو هیوادوالو لپاره انټرنیټ ته لاسرسی مشکل کړی دی. امریکا کې د حقوقو مبارزین او ډلې وايي چې د چین د ولسمشر شي ژين پینگ د حکومت په وخت کې د دولت په ملاتړ د بشري حقوقو خلاف سرغړونه زیاته شوې ده. ویل چین د بشري حقوقو د وضعیت په اړه پر شا روان دی او د شمالي کوریا په څېر کیږي، چې د بشري حقوقو په برخه کې ډیر زیات خراب شهرت لري. د بشري حقوقو یو شمېر مبارزین چې د امریکا کانگرس یوې غونډی ته رابلل شوي وو دوي په غربي هیوادونو په دې سبب سخت انتقاد وکړ چې د چین نه د بشري حقوقو په وضعیت ځان نه خبروي. یو چیناېي امریکايي چې دغې غونډې ته بلل شوی و وایي زه دا باور لرم چې د چین د بشري حقوقو وضیعت ډیر زیات خراب دی او دا ځکه چې غربي هیوادونه د چین په اړه ډېره نرمه پالیسي لري. دغو فعالینو د امریکا نه وغوښتل چې امریکا دې د چین سره خپلې تجارتي اړیکې د هغه هیواد د بشري حقوقو د وضعیت سره وتړي.